英宗皇帝寧字御漢體書贊
作者：岳珂
朝代：宋

paragraphs: 惟漢體書，筆法之變。
于帝王中，亦有羲獻。
有煜昭陵，蒸雲激電。
品冠一神，中寓萬善。
于惟治平，問安視膳。
葩奇自然，得于目見。
傅英染華，躬侍筆硯。
既習既觀，弗咤弗眩。
心法斯授，體勢亦擅。
故于游戲，如墨裙練。
惟帝之聖，統接堯禪。
追懷羹牆，謀謹詒燕。
武存止戈，威寓不戰。
五餌匈奴，三登海縣。
耆髫茹粹，支夏解辮。
寧人之功，是履是踐。
帝心敢知，畔援歆羨。
妙則已具，奎文式絢。
揭于座隅，以示警勤。
仁皇之仁，惟聖時憲。
猗與此寧，尸居龍見。
苞桑其存，伐柯不遠。
事陋規隨，戒存藥眩。
有籤維瑶，有軸維鈿。
繫此贊詩，于帖之殿。